Gits, dit het omtrent dink gevat om net met die titel vorendag te kom. Hoekom? Wel, ek plagiaat (klink soveel mooier as steel!) hierdie resep uit een van my skoonsus se kookboeke. Ons het dit oor die naweek gemaak as ’n voorgereg saam met sout beskuitjies en dit was beslis ’n wenner! Plus ek het dit boonop op my Facebook en Instagram profiel gepost en nou wil ’n hele paar mense die resep hê! Om die titel te vertaal het my klaar laat kopkrap, so verskoon as die res soos ’n tipiese direkte vertaling klink!
Ek weet my Afrikaanse maatjies gaan my prys vir my intelligensie, want hoe sal die uitgewers van ’n Amerikaanse tydskrif my nou ooit gevang kry…. mwuhahahahaa! Vir die arme siele wat dit nie verstaan nie, is al wat ek kan sê: Your loss!
So, op ’n plaas maak ’n boer… of boerin, ’n plan. Ma het vandag vye konfyt gekook en kort op haar hakke het ek gevolg met tamatiesap. ’n Moewiese emmer vol baba tamaties… om presies te wees 14,5kg en ek is op ’n missie. ’n Klein bietjie ondersoek op die intra-web en my plan neem vorm aan. Nou ja, hier wil ek net graag sê dat dit nie absoluut nodig is om baba tamaties te gebruik nie. Gewone tuin tamaties kan ook werk, maar probeer wegbly van die tipe tamatie wat jy vir drie weke in jou yskas aanhou en dan is dit nogsteeds smaakloos wanneer jy uiteindelik die moed bymekaar skraap om dit te gebruik.